Úradný vestník C 193 , 09/07/1999 S. 0001 - 0002



Rezolúcia Rady z 21. júna 1999 o reforme colných tranzitných systémov (1999/C 193/01) RADA EURÓPSKEJ ÚNIE, so zreteľom na Zmluvu o založení Európskeho spoločenstva, keďže: (1) colné tranzitné režimy sa pre obchodníkov ako aj pre colné správy rozvinuli do osvedčených nástrojov obchodnej politiky, ktoré sú nevyhnutné pre umožnenie a zvládnutie obrovského rastu medzinárodného obchodu s tovarom; čo platí rovnako pre: - tranzit spoločenstva pre prepravu tovaru v spoločenstve na základe Colného zákonníka spoločenstva [1], - spoločný tranzitný režim pre obchodovanie medzi spoločenstvom, krajinami EFTA a krajinami Višegrádu na základe mnohostranného Dohovoru ES-EFTA o spoločnom tranzitnom režime [2] a - tranzitný režim na základe karnetov TIR pre obchodovanie s tovarom medzi členskými štátmi spoločenstva a ostatnými zmluvnými stranami Dohovoru TIR [3], najmä v strednej a východnej Európe, v ktorých sa tovar môže odosielať buď v rámci colného územia spoločenstva alebo medzi týmto územím a tretími krajinami s minimálnymi formalitami a podmienečným oslobodením od cla a národných poplatkov; (2) vzhľadom na neustále zvyšovanie objemu prepravy vyplývajúce z otvorenia hraníc s krajinami strednej a východnej Európy a procesu globalizácie, skúsenosti s rozvojom tranzitu v dôsledku vytvorenia vnútorného trhu a plánovaného rozšírenia spoločného tranzitného systému do ďalších krajín strednej a východnej Európy, tranzitné režimy sa v budúcnosti stanú čoraz významnejšími, aj po rozšírení spoločenstva; colné správy spoločenstva v súčasnosti spracovávajú 20 miliónov tranzitných operácií ročne na základe štandardných colných dokladov; (3) colné tranzitné systémy podvodne využívajú medzinárodné kriminálne organizácie predovšetkým na pašovanie tovaru, na ktorý sú vymerané vysoké dane (cigarety, alkohol) a citlivé tovary CAP (mäso, sušené mlieko, cukor atď.) odosielané cestnou dopravou; (4) problémy s podvodmi viedli k skorému prijatiu opatrení a osobitných pravidiel, ktoré už viedli obchodníkov a colné správy k väčšej ostražitosti voči rizikám a pomohli obmedziť zneužívanie tranzitných systémov; (5) avšak, vzhľadom na nedostatky, ktoré sa vyskytli v praxi pri uplatňovaní systému z dôvodu veľkého počtu tranzitných operácií, reforma tranzitu musí dôrazne pokračovať; (6) odporúčania Európskeho parlamentu a návrhy predložené Komisiou na tomto základe v jej akčnom pláne tranzitu v Európe [4] sú hlavnými základňami pre opatrenia, ktoré sú potrebné na zabezpečenie efektívneho vykonávania a kontroly tranzitných režimov; (7) vzhľadom na predchádzajúce skúsenosti s vykonávaním akčného plánu, pri zohľadnení priebežnej správy predsedníctva o reforme colných tranzitných režimov, ktorú Rada vzala na vedomie 21. júna 1999, ďalšie úsilie smerujúce k legislatívnym a procesným opatreniam a automatizácii tranzitného systému sa má podrobne rozpracovať tak, aby bolo možné čo najrýchlejšie dosiahnuť praktický pokrok; (8) v záujme obchodníkov a colných správ sa má reforma tranzitu spoločenstva čo najviac spojiť s reformou spoločného tranzitného režimu dohodnutého medzi spoločenstvom a krajinami EFTA a krajinami Višegrádu; (9) zmeny v legislatívnych požiadavkách týchto veľmi odlišných oblastí majú byť založené na dôkladnej analýze súčasnej situácie a novom referenčnom rámci určenom na základe nadobudnutých praktických skúseností; všeobecne má platiť pravidlo, že kvalita nových ustanovení má mať najvyššiu prioritu; (10) zavedené procesné opatrenia vyžadujú ďalšie dôsledné spoločné úsilie, ak sa má dosiahnuť pokrok smerom k cieľom rozhodnutia č. 210/97/ES Európskeho parlamentu a Rady z 19. decembra 1996, ktorým sa prijal akčný program pre colné úrady v spoločenstve (Clo 2000) [5], v ktorom majú európske colné správy fungovať ako jeden celok; (11) taktiež je primerané brať do úvahy ciele, ktoré už sleduje uznesenie Rady z 23. novembra 1995 o automatizácii tranzitných systémov [6], ak sa má čo možno najskôr dosiahnuť automatizácia colných tranzitných systémov vo všetkých krajinách, PODPORUJE závery Európskeho parlamentu, že colné tranzitné systémy sú nevyhnutné pre dosiahnutie efektívnej ekonomickej štruktúry v Európe a že sa preto musí zabezpečiť, aby efektívne fungovali v bezpečnom a kontrolovateľnom prostredí, BERIE NA VEDOMIE že bol dosiahnutý značný pokrok, predovšetkým v legislatívnej oblasti, v reforme tranzitných systémov, SÚHLASÍ - že reforma colných tranzitných systémov má zabezpečiť ich pokračovanie ako nástroja na umožnenie cezhraničnej prepravy tovaru, ako aj dostatočne bezpečný systém pre podmienečné oslobodenie od ciel s cieľom pokračovať v prevencii a boji proti podvodom; - že reforma colných tranzitných systémov musí pokračovať pri riadnom zohľadnení podnikateľských cieľov na základe legislatívnych a jednotných operatívnych opatrení, spolu s rýchlym zavádzaním automatizácie vo všetkých príslušných krajinách, - že potrebné legislatívne kroky a jednotné procesné opatrenia, ktoré umožnia harmonizované uplatňovanie príslušných ustanovení obchodníkmi a colnými správami, sa budú prijímať podľa ich naliehavosti, VYZÝVA - Komisiu, pri zohľadnení uvedených cieľov reformy tranzitných systémov, aby urýchlene pokračovala v partnerstve s členskými štátmi a v dialógu s obchodným sektorom, pričom prioritu majú mať opatrenia pre jednotné uplatňovanie tranzitných pravidiel a včasné zavedenie potrebných legislatívnych zmien, - členské štáty, aby zo svojej strany aktívne prispievali k reforme tranzitných systémov pri riadnom zohľadnení cieľov podnikateľského sektora, a to: - udržiavaním priority reformy tranzitu, - prijatím primeraných procesných opatrení na zabezpečenie riadneho fungovania tranzitných systémov, - prijatím potrebných krokov na zabezpečenie rýchleho zavedenia automatizácie tranzitných systémov, VYZÝVA Komisiu, aby oznámila toto uznesenie zmluvným stranám Dohovoru ES-EFTA o spoločnom tranzitnom režime s cieľom prijať odporučenie Spoločného výboru, ktoré čo najlepšie odráža toto uznesenie. [1] Nariadenie Rady (ES) č. 2913/92 z 12. októbra 1992, ktorým sa ustanovuje Spoločný colný zákonník (Ú. v. ES L 302, 19.10.1992, s. 1). Nariadenie naposledy zmenené a doplnené nariadením (ES) č. 955/1999 (Ú. v. ES L 119, 7.5.1999, s. 1). [2] Dohovor z 20. mája 1987 o spoločnom tranzitnom režime (Ú. v. ES L 226, 18.8.1987, s. 2). [3] Colný dohovor o medzinárodnej preprave tovaru na základe karnetov TIR zo 14. novembra 1975. [4] Oznámenie Komisie Európskemu parlamentu a Rade – Akčný plán pre tranzit v Európe – Nová colná politika (Ú. v. ES C 176, 10.6.1997, s. 3). [5] Ú. v. ES L 33, 4.2.1997, s. 24. [6] Ú. v. ES C 327, 7.12.1995, s. 2. --------------------------------------------------